
ACORD 55/2007, DE 14 DE FEBRER, DEL PLE DEL CONSELL DE L’AUDIOVISUAL DE CATALUNYA

Expedient sancionador 94/2006 Flip Flap Ràdio (Ajuntament de Linyola)

Assumpte: Sobreseïment

1. El Ple del Consell de l’Audiovisual de Catalunya en la sessió de 18 d’octubre de 2006, mitjançant l’Acord 308/2006, va decidir l’obertura d’un període d’informació prèvia a fi de donar audiència determinats operadors de radiodifusió sonora per ones terrestres amb modulació de freqüència de gestió pública i privada, així com als operadors de televisió local de gestió pública i privada, per tal que  en el termini màxim de cinc dies a comptar des del dia següent a la recepció de la notificació de l’Acord, formulessin  les manifestacions oportunes, arran de la manca de comunicació al Consell del Audiovisual de Catalunya del compliment de les obligacions establertes al Títol II de la Instrucció general sobre la presència de la llengua i la cultura catalanes i de l’aranès en els mitjans de comunicació audiovisuals, corresponent al segon trimestre de l’any 2006. 
Un d’aquests operadors era el corresponent a Flip Flap Ràdio, nom comercial de l’operador de radiodifusió sonora per ones terrestres amb modulació de freqüència de l’Ajuntament de Linyola.

2. Posteriorment determinats operadors van donar resposta, a través de les oportunes al·legacions, al requeriment d’informació sol·licitat, per la qual cosa el Consell de l’Audiovisual de Catalunya, mitjançant l’Acord 317/2006, de 7 de novembre, va decidir tancar el període d’informació prèvia en relació als operadors que havien complert amb el requeriment d’informació i arxivar els expedients corresponents.

3. Una vegada transcorregut el termini atorgat sense que la resta d’operadors haguessin fet al·legacions ni presentat la informació requerida, el Consell de l’Audiovisual de Catalunya va aprovar l’Acord 326/206, de 15 de novembre, mitjançant el qual s’incoava un procediment sancionador a determinats operadors (entre els quals es trobava Flip Flap Ràdio, nom comercial de l’operador de radiodifusió sonora per ones terrestres amb modulació de freqüència de l’Ajuntament de Linyola) atès què, segons constava en aquell moment, no havien complert amb el requeriment d’informació, per determinar la certesa i l’abast dels fets susceptibles de constituir una infracció de l’apartat h de l’article 10 de la Llei 2/2000, de 4 de maig, del Consell de l’Audiovisual de Catalunya, en relació al segon paràgraf de l’article 11 de la llei dita.
Nogensmenys, de la documentació obrant en aquest Consell, resulta que Flip Flap Ràdio, ja havia donat resposta el 3 de novembre de 2006 al requeriment d’informació sol·licitat mitjançant la tramesa de la corresponent documentació. És a dir, la tramesa de la informació es va produir amb anterioritat al moment en què el Consell va decidir incoar-li l’expedient sancionador. 
DE CONFORMITAT amb el que disposa l’apartat g de l’article 10 de la Llei 2/2000, de 4 de maig, del Consell de l’Audiovisual de Catalunya i l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya,
El Ple del Consell de l'Audiovisual de Catalunya, adopta els següents:
ACORDS

1. Sobreseure l’expedient sancionador incoat a Flip Flap Ràdio, nom comercial de l’operador de radiodifusió sonora per ones terrestres amb modulació de freqüència de l’Ajuntament de Linyola.

2. Arxivar l’expedient de Flip Flap Ràdio, nom comercial de l’operador de radiodifusió sonora per ones terrestres amb modulació de freqüència de l’Ajuntament de Linyola (Exp. 94/2006-S).
3. Notificar aquests acords a l’interessat.

Barcelona, 14 de febrer de 2007
Josep M. Carbonell i Abelló                             Dolors Comas d’Argemir i Cendra
President                                                          Consellera secretària

